КъБР-м и Iэтащхьэ КIуэкIуэ Ю. А. гъуэгу хозяйствэм и лэжьакIуэхэм ехъуэхъуащ я IэщIагъэм епха я махуэшхуэмкIэ
«Къэбэрдей-Балъкъэрым и гъуэгу хозяйствэм и лэжьакIуэхэу, а IэнатIэм и ветеранхэу пщIэ зыхуэсщIхэ! Си гуапэу сынывохъуэхъу фи махуэшхуэмкIэ! Фи лэжьыгъэм куэдкIэ елъытащ цIыхухэм я зэIузэпэщ псэукIэр, шынагъуэншагъэр, экономикэмрэ социальнэ IэнатIэмрэ я зыужьыныгъэр.
Нобэ фи пащхьэ къалэнышхуэхэр къитщ IэнатIэм лэжьэкIэщIэхэр щызэтеухуэнымкIэ, транспорт зэрызекIуэну гъуэгущIэхэр укъуэдиинымкIэ. Шэч къытесхьэркъым фэ абыхэм фIы дыдэу фазэрыпэлъэщынум, республикэм щыпсэухэм яфI зыхэлъ ехъулIэныгъэщIэхэр зэрызыIэрывгъэхьэнум. ФIыщIэ фхузощI фяпэ итахэм яхэлъа хабзэфIхэм фызэрытетым, фи лэжьыгъэм фызэрыхуэпэжым папщIэ.
Узыншагъэ, мамырыгъэ фиIэну, фэри фи унагъуэхэри фIыгъуэ фыщымыщIэну си гуапэщ», — итщ щIыналъэм и Iэтащхьэм и хъуэхъум.
ЩЭБЭТЫКЪУЭ Дахэуэс.
